Episcopul de Huși, Corneliu Bârlădeanu, a făcut o plângere la DIICOT, acuzând că a fost defăimat, după ce a apărut în ipostaze intime alături de un bărbat, sesizarea fiind direcționată către o unitate de parchet competentă, transmite corespondentul MEDIAFAX.

Plângerea depusă de Episcopul de Huși, Corneliu Bârlădeanu, la DIICOT Vaslui a fost direcționată, marți, către Parchetul de lângă Judecătoria Huși, de unde a plecat către o altă unitate de parchet.

Textul sesizări nu a fost făcut public deocamdată, însă, potrivit unor surse, episcopul acuză faptul că prin înregistrarea în care apare în ipostaze intime alături de un bărbat, a fost defăimat.

„La noi a fost înregistrată o sesizare trimisă de la DIICOT, dar nu vă pot menționa altceva decât că noi am direcționat-o la unitatea competentă”, a declarat, marți, corespondentului MEDIAFAX, Antonela Pălie, purtător de cuvânt al Parchetului de pe lângă Judecătoria Huși.

Întrebat dacă la instituția pe care o conduce a fost primită sesizarea depusă de către Corneliu Onilă (Bârlădeanu), prim-procurorul Parchetului de pe lângă Tribunalul Vaslui, Sorin Armeanu a răspuns că „deocamdată nu”. Magistratul a declarat că după ce va primi documentul urmează să stabilească dacă este sau nu de competența Parchetului pe care îl conduce.

Totodată, șeful DIICOT Vaslui, Irina Pejoiu, nu a dorit să comenteze despre acest subiect.

Sântul Sinod al Bisericii Ortodoxe Române (BOR) se va întruni în zilele de 17 și 18 august pentru a analiza măsurile care se impun în cazul Episcopului Hușilor, filmat în ipostaze compromițătoare, această convocare neputând fi realizată în perioada postului Adormirii Maicii Domnului.

Până la luarea unei decizii de către Sfântul Sinod, Episcopul Hușilor, Cornelui Bârlădeanu poate sluji, potrivit reprezentanților Mitropoliei Moldovei și Bucovinei (MMB).

Pe 30 iunie procurorii DNA Iași i-au trimis în judecată pe Sebastian Jitaru, preot arhimandrit la Catedrala Episcopală Huși, Gheorghe Damian, preot de caritate la Spitalul Județean Vaslui, și Mihai Bumbu, preot paroh la Parohia Văleni, județul Vaslui, pentru că l-ar fi șantajat pe Episcopul Hușilor, Corneliu Bârlădeanu.

DNA susținea că un înalt ierarh al Bisericii Ortodoxe Române ar fi fost șantajat de trei preoți cu materiale presupus compromițătoare, cerând în schimb funcții și bani, iar surse judiciare declarau atunci corespondentului MEDIAFAX că persoana șantajată este Episcopul Hușilor, Corneliu Bârlădeau.

Reprezentanții Episcopiei Huși au declarat că imaginile ar fi, potrivit episcopului, trucate și un răspuns asemănător a venit și din partea avocatului Episcopului Corneliu Bârlădeanu.

„Clientul meu nu recunoaște sub nicio formă imaginile respective, susține sută la sută că sunt trucate, că probabil așa cum ați văzut, eu nu le-am văzut foarte bine, sunt blurate și în același timp se vede că s-a intervenit pe ele, deci clientul nu se recunoaște în film și a negat tot timpul că ar fi existat filme cu el”, declara avocatul Liviu Bran.

Pe de altă parte, însă, purtătorul de cuvânt al Patriarhiei Române, Vasile Bănescu, a declarat, pentru MEDIAFAX, că după ce a analizat imaginile cu doi bărbați întreținând relații sexuale apărute în spațiul public, poate confirma că unul dintre aceștia este Episcopul Hușilor, Corneliu Bârlădeau.

Vasile Bănescu a precizat că Episcopul Hușilor va fi sfătuit, cel mai probabil, să se retragă din funcție.